Diari Oficial de la Generalitat Valenciana


Sumari del DOGV 2780, del 28-06-1996 (1996/838612)

RESOLUCIÓ de 18 de març de 1996, del president de la Comissió Territorial d'Urbanisme d'Alacant, per la qual es fa públic l'acord de la Comissió Territorial d'Urbanisme de 2 de febrer de 1996, que aprova definitivament la modificació puntual número 2 de les Normes Subsidiàries del Municipi de Jacarilla.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2780

Data del DOGV
:   28-06-1996

Secció del DOGV
:   ALTRES DISPOSICIONS

Número del document
:   1996/838612


Data del document
:   18-03-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIó de 18 de març de 1996, del president de la Comissió Territorial d'Urbanisme d'Alacant, per la qual es fa públic l'acord de la Comissió Territorial d'Urbanisme de 2 de febrer de 1996, que aprova definitivament la modificació puntual número 2 de les Normes Subsidiàries del Municipi de Jacarilla.   
La Comissió Territorial d'Urbanisme, en la sessió del dia 2 de febrer de 1996, va adoptar aquest acord:  
«Vist l'expedient de referència, i segons aquests   
Antecedents de fet  
Primer. L'Ajuntament, en la sessió plenària de 28 de setembre de 1995, va acordar-ne l'aprovació provisional, després de complir el tràmit d'exposició pública amb anuncis apareguts en el Diari Oficial de la Generalitat Valenciana, de 31 de juliol de 1995, i en un dels diaris de més difusió provincial el 23 de juny de 1995. No s'hi ha presentat cap al·legació.  
Segon. La documentació, la integren una memòria justificativa, els plànols d'informació i d'ordenació.  
Tercer. Aquest expedient té com a finalitat l'ordenació de part de la unitat d'actuació número 1 del sòl urbà del municipi.   
La Comissió Territorial d'Urbanisme, en la sessió de 19 de novembre de 1993 va acordar l'aprovació definitiva de les normes subsidiàries del terme municipal en allò que respecta al sòl urbà tant residencial com industrial. Aquesta aprovació inclogué la unitat d'actuació número 1, en què hi ha el palau dels Marquesos de Fontalba i els jardins annexos. Es va veure que el traçat viari aprovat afectava "les antigues caixes de ceràmica" i altres zones d'interés públic que cal conservar.  
Quart. La modificació presentada afecta l'ampliació de l'avinguda J. Quesada en la part central. El vial s'estructura en una gran zona de vianants amb voreres escalonades fins a arribar al nivell dels jardins i reduint el vial rodat, al qual se li dóna una direcció única. Es canvia l'alineació sud d'aquesta mateixa avinguda, eliminant un revolt i aconseguint un vial recte. Es corregeixen les alineacions en la zona de les quadres suprimint un carrer paral·lel a la carretera i prolongant de sud a nord l'esmentada avinguda J. Quesada. L'amplària del carrer es redueix de 14 a 10 metres.  
Consideracions tecnicojurídiques  
Primera. La tramitació es considera correcta, d'acord amb els articles 38, 39 i 55.1 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, atés l'abast de la modificació proposada.  
No obstant això, cal fer constar que s'ha omés el tràmit de concert previ amb aquest organisme, de gran importància pràctica a fi d'aconseguir des del començament la desitjable coordinació interadministrativa en el procés compartit d'aprovació del planejament, però que és constitutiu d'una mera irregularitat que no invalida el procediment.  
Segona. La documentació es considera completa, d'acord amb l'article 27 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística i el 97 del Reglament de Planejament, en allò que resulte aplicable al contingut de la proposta.  
Tercera. Les determinacions d'aquest expedient es consideren correctes, ja que en conjunt es justifica que no s'augmenten les àrees residencials ni es modifiquen les seues normes constructives i sí que augmenten les zones verdes i les superfícies viàries, siguen rodades o de vianants, per la qual cosa no hi ha obstacles a l'aprovació definitiva des de les perspectives de les exigències de la política urbanística i territorial de la Generalitat, tal com es recull en l'article 40 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.  
Quarta. La Comissió Territorial d'Urbanisme és l'òrgan competent per a l'adopció d'aquest acord a l'empara dels articles 39 i 40 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, i l'article 15.10 del Reglament dels òrgans Urbanístics de la Generalitat Valenciana, aprovat pel Decret 137/1990, de 30 de juliol, del Consell de la Generalitat Valenciana.  
Vistos els preceptes legals esmentats, la Llei de Règim Jurídic de les Administracions Públiques i del Procediment Administratiu Comú i la resta de disposicions d'aplicació pertinent, la Comissió Territorial d'Urbanisme acorda:  
Primer. Aprovar definitivament la modificació puntual número 2 de les Normes Subsidiàries del Municipi de Jacarilla.  
Segon. Publicar íntegrament aquest acord d'aprovació en el Diari Oficial de la Generalitat Valenciana, per a la seua immediata entrada en vigor, d'acord amb el que estableixen els apartats 4.b i 2 de l'article 59 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, ja que el document manca de normes urbanístiques.  
Aquesta publicació no fa necessària la notificació individualitzada.»  
Contra aquest acord, que no esgota la via administrativa, es podrà interposar un recurs ordinari davant el conseller d'Obres Públiques, Urbanisme i Transports, en el termini d'un mes, segons estableixen els articles del 114 al 116 de la Llei de Règim Jurídic de les Administracions Públiques i del Procediment Administratiu Comú i el 23.1 del Reglament dels òrgans Urbanístics de la Generalitat Valenciana.»  
Alacant, 18 de març de 1996.- El president de la Comissió Territorial d'Urbanisme: Fernando Modrego Caballero.